钦定古今图书集成/明伦汇编/官常典/第593卷 > 宋
## 钦定古今图书集成/明伦汇编/官常典/第593卷 > 宋

宋制，“诸路置发运使副判官，掌山泽财货转漕之事，
而都转运使掌一路财赋。”

按：《宋史职官志》：发运使、副判官，掌经度山泽财货之
源，漕淮浙江湖六路储廪，以输中都，而兼制茶盐泉
宝之政，及专举刺官吏之事。熙宁初，辅臣陈升之、王
安石领制置三司条例，建言：“发运使实总六路之出
入，宜假以钱货，继其用之不给，使周知六路之有无
而移用之。凡上供之物，皆得徙贵就贱，用近易远，令
预知在京仓库之数，所当办者得以便宜蓄买以待
上，令稍收轻重敛散之权，归于公上，则国用可足，民
财不匮矣。”从之。既又诏六路转运使弗协力者宜改
择，且许发运使薛向自辟其属。又令举真、楚、泗守臣
及兼提举九路坑冶、市舶之事。元祐中，诏发运使兼
制置茶事。至崇宁三年，始别差官提举茶盐。政和二
年，罢转般仓，六路上供米径从本路直达中都，以发
运司所拘纲船均给六路。宣和初，诏发运司视六路
丰歉，和籴上供，乃祖宗旧制，曩缘奸吏侵用籴本，遂
坏良法，自今每岁加籴一百万石，同年额输京。三年，
方腊初平，江、浙诸郡皆未有常赋，乃诏陈亨伯以大
漕之职经制七路财赋，许得移用，监司听其按察。于
是亨伯收民间印契及鬻糟醋之类为钱，凡七色。是
后，州县有所谓经制钱，自亨伯始。六年，诏复转般仓，
命发运判官卢宗原措置。寻以靖康之难，迄不能复，
渡江后，惟领给降籴本，收籴米斛，广行储积，以备国
用。绍兴二年，用臣僚言省罢，以其职事分委漕臣。八
年，户部复言广籴储积之便，再置经制发运使，以徽
猷阁待制程迈充使，专掌籴事。迈上疏，以租庸、常平、
盐铁、铸各分于诸司，而总于户部，发运使无所用之。
固辞不行。九年，遂废发运司，以户部侍郎梁汝嘉为
经制使，检察中外失陷钱物，与催未到纲运、措置籴
买、总领常平为职。未几，复以臣僚言，分其责于逐路
监司。乾道六年复置。以户部侍郎史正志为两浙、京
潮、淮广、福建等路都大发运使。是冬，以奏课诞谩，贬
并废其职。

都转运使。　转运使、　副使、　判官，掌经度一路财
赋，而察其登耗有无，以足上供及郡县之费。岁行所
部，检察储积，稽考帐籍，凡吏蠹民瘼，悉条以上达，及
专举刺官吏之事。熙宁初，诏河东、河北、陕西三路漕
臣，许乘传赴阙，留毋过浃月。既又诏三路漕臣令自
辟属各二员，以京朝官曾历知县者为之。二年，诏川、
陕、闽、广七路，除堂选守臣外，委转运司依四选例立
格就注免赴选，具为令。元丰初，诏河北、淮南、京东、京
西及陕右虽各析为两路，许依未析时通治两路之
事，钱榖听其移用。元祐初，司马光请漕臣除三路外，
馀路毋得过二员，其属官溢员亦省之。绍圣中，诏淮、
浙、江、湖六路上供米，计其远近分三限，自季冬至明
年八月以次输足。大观中，陕西漕臣以四员为额。政
和中，又诏陕西以三员，熙、秦两路各二员。宣和初，又
诏陕西以都漕两员总治于长安，而漕臣三员分领
六路。中兴后置官，掌一路财赋之入，按岁额钱物斛
斗之多寡而察其稽违，督其欠负，以供于上。间诣所
部，则财用之丰欠，民情之休戚，官吏之勤惰，皆访问
而奏陈之。有军旅之事，则供馈钱粮，或令本官随军
移运，或别置随军转运使一员。或诸路事体当合一，
则置都转运使以总之。随军及都运废置不常，而正
使不废。若副使，若判官，皆随资之浅深称焉。其属有
主管文字、干办官各一员，文臣准备差遣、武臣准备
差使，员多寡不一

### 太祖建隆二年以卢俊为京东发运副使

按《宋史太祖本纪》。不载。按《玉海》。“建隆二年九月癸
酉。以卢俊为京畿东路发运副使。”

### 乾德元年置诸道转运使

按《宋史太祖本纪》不载。按《玉海》，“乾德元年。以沈义
伦为京西。韩彦卿为淮南转运使。”诸道置转运始见
此。

乾德二年。以何幼冲充京畿东南水陆发运使
按《宋史太祖本纪》。不载按《玉海》云云。

### 开宝六年春正月丙辰置蜀水陆转运计度使

按：《宋史太祖本纪》云云。

### 太宗太平兴国三年置转运判官

按：《宋史太宗本纪》：“太平兴国三年夏四月乙亥，置诸
道转运判官。”

太平兴国七年，诏别置水陆发运两司，以王宾等掌
其事。

按《宋史太宗本纪》不载。按《王宾传》：“太平兴国七年，
汴漕壅滞，军食不给，诏别置水陆发运两司，以宾有
心计会，领演州刺史，与儒州刺史许昌裔同掌其事。”

### 雍熙四年并水陆发运为一司

按：《宋史太宗本纪》：“雍熙四年夏四月丁未，并水陆发
运为一司。”

按《燕翼贻谋录》：“皇朝初下江南，置水路、陆路发运二
司，运江南之粟以赡京师。其后以陆路不便，悉从水
路。雍熙四年四月，诏合水路、陆路发运为一司，以王
继昇主之，董俨为同掌。自此迄于宣和不改。”

### 端拱元年三月癸未废水陆发运司

按《宋史太宗本纪》云云，按《食货志》：“端拱元年罢京
城水陆发运，以其事分隶排岸司及下卸司。”按《樊
知古传》，“知古端拱初迁右谏议大夫、河北东西路转
运使，赐白金千两，两路各置转运副使。都转运使之
名，自知古始。”

### 淳化五年秋七月癸亥置江淮两浙发运使

按：《宋史太宗本纪》云云。

### 真宗咸平四年诏转运使回日先具荐举奏绌若干议当否为赏罚

按《宋史真宗本纪》不载。按《查道传》：道知果州，咸平
四年代归，赐绯鱼，上言曰：“朝廷命转运使副，不惟审
度金谷，盖以察廉郡县，庶臻治平，以召和气。今观所
至，或匪尽公，盖无惩劝之科，致有因循之弊。望自今
每使回日，先令具任内曾荐举才识者若干，奏绌贪
猥者若干，朝廷议其否臧，以为赏罚。”从之。

### 大中祥符九年八月丙子令江淮发运司留上供米五十万以备饥年

按：《宋史真宗本纪》云云。

### 仁宗景祐元年诏转运使举官以领常平又以转运兼发运事

按，《宋史仁宗本纪》：景祐元年七月“壬子，诏转运使与
长史举所部官专领常平仓粟。冬十月庚申，罢淮南、
江浙、荆湖制置发运使，诏淮南转运兼发运事。”

### 宝元元年八月丁卯复淮南江浙荆湖制置发运使按宋史仁宗本纪云云

### 徽宗重和元年五月乙酉诏诸路选漕臣一员提举本路神霄宫

按：《宋史徽宗本纪》云云。